คำสั่งของคณะปฏิรูปการปกครองแผ่นดิน ฉบับที่ 47

คำสั่งของคณะปฏิรูปการปกครองแผ่นดิน
คำสั่งของคณะปฏิรูปการปกครองแผ่นดิน
ฉบับที่ ๔๗[๑]
 

เพื่อพัฒนาแรงงานของชาติ
และเพื่อส่งเสริมการบริหารแรงงานให้มีประสิทธิภาพอันจะยังให้เกิดประโยชน์สุขและความเป็นธรรมแก่ทั้งฝ่ายนายจ้างฝ่ายลูกจ้างตลอดถึงผู้ใช้แรงงานทั้งมวล
หัวหน้าคณะปฏิรูปการปกครองแผ่นดิน จึงมีคำสั่ง ดังต่อไปนี้

๑.
ให้นายกรัฐมนตรีมีอำนาจจัดตั้งสภาที่ปรึกษาเพื่อพัฒนาแรงงานแห่งชาติขึ้น
เพื่อทำหน้าที่เป็นที่ปรึกษาของรัฐบาลในส่วนที่เกี่ยวกับด้านแรงงานดังนี้
๑.๑
พิจารณาข้อเสนอของหน่วยงานต่าง ๆ ที่เกี่ยวกับนโยบาย กฎหมาย
และมาตรการด้านแรงงานของประเทศ เพื่อให้มีการใช้แรงงานอย่างเต็มที่
มีการให้ความคุ้มครอง และสวัสดิการแก่ผู้ใช้แรงงานที่เหมาะสม
ขจัดความเหลื่อมล้ำระหว่างกลุ่มผู้ใช้แรงงาน
ตลอดจนพิจารณาความต้องการอันจำเป็นของผู้ใช้แรงงานด้วย
๑.๒
เสนอความเห็นต่อรัฐบาลในปัญหาแรงงานที่เกิดขึ้นและมาตรการแก้ไข
๑.๓
เสนอหลักสูตรการศึกษาแก่ลูกจ้างและนายจ้างตลอดจนเจ้าหน้าที่ของรัฐในด้านแรงงาน
รวมถึงการดูแลให้การศึกษาอบรมให้เป็นไปตามหลักสูตรด้วย
๑.๔
เสนอหลักสูตรวิชาการแรงงานแก่สถาบันการศึกษาต่าง ๆ
ให้เหมาะสมกับระดับความรู้และท้องที่
๑.๕
ประสานการให้ความช่วยเหลือต่าง ๆ ในด้านการศึกษาอบรมจากองค์การ มูลนิธิ
หรือสถาบันอื่น ๆ ทั้งที่มาจากภายในประเทศ และภายนอกประเทศ
๑.๖
ให้การแนะนำด้านวิชาการแรงงานต่อหน่วยงานต่าง ๆ ทั้งที่เป็นของรัฐ ของเอกชน
และประชาชนทั่วไป

๒. ให้สภาที่ปรึกษาเพื่อพัฒนาแรงงานแห่งชาติ
เป็นองค์การไตรภาคี ประกอบด้วยกรรมการ ๒๐ คน ซึ่งรัฐมนตรีมหาดไทยแต่งตั้ง
โดยมีกรรมการผู้แทนฝ่ายรัฐบาล ๑๐ คน กรรมการผู้แทนฝ่ายลูกจ้าง
และกรรมการผู้แทนฝ่ายนายจ้างฝ่ายละ ๕ คน ทั้งนี้ ให้ปลัดกระทรวงมหาดไทยเป็นผู้เสนอกรรมการผู้แทนฝ่ายรัฐบาลจากข้าราชการประจำ
๕ คน และผู้ทรงคุณวุฒิอื่นที่ไม่ใช่ข้าราชการประจำอีก ๕ คน
ส่วนกรรมการผู้แทนฝ่ายนายจ้าง ๕ คน
ให้บรรดาสมาคมนายจ้างทั่วราชอาณาจักรเป็นผู้เลือกตั้งขึ้น
และกรรมการผู้แทนฝ่ายลูกจ้าง ๕ คน
ให้บรรดาสหภาพแรงงานทั่วราชอาณาจักรเป็นผู้เลือกตั้งขึ้น

๓. กรรมการสภาที่ปรึกษาเพื่อพัฒนาแรงงานแห่งชาติอยู่ในตำแหน่งได้คราวละ
๒ ปี และจะอยู่ในตำแหน่งติดต่อกันได้ไม่เกิน ๔ ปี

๔.
ให้สภาที่ปรึกษาเพื่อพัฒนาแรงงานแห่งชาติขึ้นต่อกระทรวงมหาดไทย
และให้มีสำนักงานสภาที่ปรึกษาเพื่อพัฒนาแรงงานแห่งชาติ
ทำหน้าที่เป็นสำนักงานเลขาธิการ โดยมีเลขาธิการสำนักงานสภาที่ปรึกษาเพื่อพัฒนาแรงงานแห่งชาติเป็นผู้รับผิดชอบในการดำเนินงานของสำนักงานสภาที่ปรึกษาเพื่อพัฒนาแรงงานแห่งชาติ
และในขณะที่ยังไม่มีการจัดตั้งสำนักงานเลขาธิการนี้ขึ้น
ให้กรมแรงงานทำหน้าที่เป็นสำนักเลขาธิการสำนักงานสภาที่ปรึกษาเพื่อพัฒนาแรงงานแห่งชาติไปพลางก่อน

ทั้งนี้
ตั้งแต่บัดนี้เป็นต้นไป


สั่ง ณ วันที่ ๒๑
ตุลาคม พุทธศักราช ๒๕๑๙
พลเรือเอก
สงัด ชลออยู่
หัวหน้าคณะปฏิรูปการปกครองแผ่นดิน



























































อุษมล/ผู้จัดทำ
๒๒ ธันวาคม ๒๕๕๔


[๑] ราชกิจจานุเบกษา
เล่ม ๙๓/ตอนที่ ๑๓๔/ฉบับพิเศษ หน้า ๑๑๕/๒๑ ตุลาคม ๒๕๑๙